Smernica Komisie 98/54/ES
zo 16. júla 1998,
ktorá mení a dopĺňa smernice 71/250/EHS, 72/199/EHS, 73/46/EHS a ruší smernicu 75/84/EHS
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 70/373/EHS z 20. júla 1970 o zavedení metód vzorkovania a analýz spoločenstva na úradnú kontrolu krmív [1], naposledy zmenenú a doplnenú Aktom o pristúpení Rakúska, Fínska a Švédska, a najmä jej článok 2,
keďže smernica č. 70/373/EHS ustanovuje, že úradné kontroly krmív na kontrolu dodržiavania požiadaviek vyplývajúcich zo zákonov, iných právnych predpisov a administratívnych opatrení, ktorými sa riadi ich kvalita a zloženie, sa musia vykonávať metódami spoločenstva na odber vzoriek a analýzu;
keďže Prvá smernica Komisie 71/250/EHS z 15. júna 1971, ktorá ustanovuje analytické metódy spoločenstva na úradnú kontrolu krmív [2] naposledy zmenená a doplnená smernicou 81/680/EHS [3] určuje analytické metódy stanovenia, okrem iného, alkaloidov v lupinách; keďže smernica Komisie 74/63/EHS zo 17. decembra 1973, ktorá ustanovuje najvyššie prípustné obsahy nežiaducich látok a produktov v krmivách [4], naposledy zmenená a doplnená smernicou Komisie 97/8/ES [5], nevyžaduje, aby boli krmivá úradne kontrolované na prítomnosť alkaloidov v lupinách; keďže z tohto dôvodu analytická metóda na úradnú kontrolu alkaloidov v lupinách nie je potrebná a je vhodné túto metódu vypustiť;
keďže Tretia smernica Komisie 72/179/EHS z 27. apríla 1972, ktorá ustanovuje analytické metódy spoločenstva na úradnú kontrolu krmív [6], naposledy zmenená a doplnená smernicou 93/28/ES [7], ustanovuje, okrem iného, analytické metódy zisťovania a identifikácie antibiotík tetracyklínovej skupiny, stanovenia chlórtetracyklínu, oxytetracyklínu a tetracyklínu a stanovenia oleandomycínu; keďže tieto metódy sa už nepožadujú na účely smernice Rady 70/524/EHS z 23. novembra 1970 o doplnkových látkach v krmivách [8], naposledy zmenenej a doplnenej smernicou Komisie 98/19/ES [9]; keďže opísané metódy už nie sú validné vzhľadom na pokroky dosiahnutév oblasti vedeckých a technických poznatkov na iné účely použitia; keďže z tohto dôvodu je vhodné tieto metódy vypustiť;
keďže Štvrtá smernica Komisie 73/46/EHS z 5. decembra 1972, ktorá ustanovuje analytické metódy spoločenstva na úradnú kontrolu krmív [10], naposledy zmenená a doplnená smernicou 92/89/ES [11], ustanovuje, okrem iného, analytické metódy stanovenia tiamínu (vitamín B1, aneurín) a stanovenia kyseliny askorbovej a kyseliny dehydroaskorbovej (vitamín C); keďže tieto metódy už nie sú validné z hľadiska ich zamýšľaného účelu a boli prekonané vzhľadom na pokrok dosiahnutý v oblasti vedeckých a technických poznatkov; keďže z tohto dôvodu je vhodné tieto metódy vypustiť;
keďže Šiesta smernica Komisie 75/84/EHS z 20. decembra 1974, ktorá ustanovuje analytické metódy spoločenstva na úradnú kontrolu krmív [12], naposledy zmenená a doplnená smernicou 81/680//ES ustanovuje analytické metódy stanovenia bichinolátu, sulfochinoxalínu a furazolidónu; keďže tieto metódy sa už nepožadujú na účely smernice 70/524/EHS; keďže existujú dôvody domnievať sa, vzhľadom na pokrok dosiahnutý v oblasti vedeckých a technických poznatkov, že tieto metódy budú poskytovať nesprávne výsledky; keďže je výhodnejšie radšej nemať žiadnu analytickú metódu ako mať analytickú metódu, ktorá neposkytuje správne výsledky; keďže z tohto dôvodu je vhodné tieto metódy vypustiť
keďže v súlade so smernicou Rady 95/53/ES z 25. októbra 1995 určujúcou zásady upravujúce organizovanie úradných kontrol v oblasti výživy zvierat [13] a najmä s jej článkom 18 členské štáty pri neexistencii metód vzorkovania a analytických metód spoločenstva zabezpečia, aby sa používali analytické metódy vyhovujúce normám uznávaným medzinárodnými orgánmi alebo, ak takéto normy neexistujú, vyhovujúce vedecky uznávaným pravidlám;
keďže opatrenia uvedené v tejto smernici sú v súlade so stanoviskom Stáleho výboru pre krmivá,
PRIJALA TÚTO SMERNICU:
Článok 1
Smernica 71/250/EHS sa mení a dopĺňa nasledovne:
1. v článku 1 sa vypúšťa "a stanovenia alkaloidov v lupinách";
2. v bode 15 v prílohe k smernici sa vypúšťa "Stanovenie alkaloidov v lupinách".
Článok 2
Smernica 72/199/EHS sa mení a dopĺňa nasledovne:
1. v článku 2 sa vypúšťa "zisťovania a identifikácie antibiotík tetracyklínovej skupiny a taktiež" a "chlórtetracyklínu, oxytetracyklínu, tetracyklínu, oleandomycínu";
2. body 1 "Zisťovanie a identifikácia antibiotík tetracyklínovej skupiny", 2 "stanovenie chlórtetracyklínu, oxytetracyklínu a tetracyklínu" a 3 "stanovenie oleandomycínu" v prílohe II k smernici sa vypúšťajú.
Článok 3
Smernica 73/46/EHS sa mení a dopĺňa nasledovne:
1. v článku 2 sa vypúšťa "tiamín (aneurín, vitamín B1), kyselina askorbová a dehydroaskorbová (vitamín C)";
2. body 2 "Stanovenie tiamínu (aneurín, vitamín B1)" a 3 "stanovenie kyseliny askorbovej a dehydroaskorbovej (vitamín C)" v prílohe II k smernici sa vypúšťajú.
Článok 4
Týmto sa ruší smernica 75/84/EHS.
Článok 5
Členské štáty uvedú do účinnosti zákony, iné právne predpisy a administratívne opatrenia nevyhnutné na dosiahnutie súladu s touto smernicou najneskôr deväť mesiacov po nadobudnutí účinnosti tejto smernice. Bezodkladne o tom budú informovať Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 6
Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev.
Táto smernica je adresovaná členským štátom.
V Bruseli 16. júla 1998